b'\n_START_ARTICLE_\nFrancoska revolucija\n_START_SECTION_\nPomen francoske revolucije\n_START_PARAGRAPH_\nRevolucija predstavlja prelomnico v \xc4\x8dlove\xc5\xa1ki zgodovini: pri\xc4\x8del se vzpon me\xc5\xa1\xc4\x8danstva, ki je postavilo temelje poznej\xc5\xa1im sistemom parlamentarne demokracije. Za vzpon na oblast ni bila ve\xc4\x8d potrebna \xc2\xbbmodra kri\xc2\xab, temve\xc4\x8d denar in sposobnosti. Uveljavila je nova na\xc4\x8dela, ki so ljudem vsaj v izhodi\xc5\xa1\xc4\x8dih ponujale enake mo\xc5\xbenosti za uspeh: svobode govora, tiska, \xc4\x8dlove\xc5\xa1ke vesti, enakost dr\xc5\xbeavljanov pred zakoni in za\xc5\xa1\xc4\x8dito zasebne lastnine. Osrednji dokumenti, kot je Deklaracija o pravicah \xc4\x8dloveka in dr\xc5\xbeavljana, so prvi\xc4\x8d raz\xc5\xa1irili koncept \xc4\x8dlovekovih pravic tudi na \xc5\xbeenske in su\xc5\xbenje._NEWLINE_Po drugi strani je dolgo obdobje dru\xc5\xbebenih nemirov povzro\xc4\x8dilo pomanjkanje, pove\xc4\x8dano \xc5\xa1tevilo reve\xc5\xbeev in gospodarsko nazadovanje. Na koncu je \xc5\xa1tevilne pomembnej\xc5\xa1e polo\xc5\xbeaje spet zasedlo plemstvo._NEWLINE_Francoska revolucija je prikaz bliskovite evolucije \xc4\x8dlove\xc5\xa1ke dru\xc5\xbebe, saj se je Francija v pi\xc4\x8dlih petih letih prelevila kar petkrat. Iz fevdalne absolutisti\xc4\x8dne monarhije je nastala ustavna monarhija, ki je z zaprtjem kralja Ludvika XVI. pre\xc5\xa1la v me\xc5\xa1\xc4\x8dansko republiko, z obglavljenjem istega kralja in \xc5\xbeirondincev pa v komunisti\xc4\x8dno komuno, ki je prerasla v kult osebnosti in diktaturo enega \xc4\x8dloveka in je najbr\xc5\xbe slu\xc5\xbeila za zgled mnogim komunisti\xc4\x8dnim voditeljem poznej\xc5\xa1e dobe, pa tudi Napoleonu kot vzhajajo\xc4\x8di zvezdi bodo\xc4\x8de voja\xc5\xa1ke diktature.'